Referat fra årsmøte i Ulvangsvegen Veglag

Sted/tid: **Rondane Fjellstue, lørdag 8.8.2020 kl. 1600**

Det blir gitt en enkel servering

**Saksliste:**

1. Godkjenning av innkalling og dagsorden

2. Valg av møteleder, referent og to medlemmer til å underskrive protokoll

3. Styrets årsberetning for 2019

4. Revidert regnskap 2019

5. Anvendelse av disponible midler 2019

6. Arbeidsplan for 2020

7. Forslag fra styret

\* Orientering om ny elektrisk bom

\* Forslag om tilskudd til Løypelaget

* 1. 8. Forslag fra medlemmer
     + 1. \* Forslag om tilskudd til stiftelsen «Ny skiløyper på Mysusæter»

9. Budsjett 2020

1. 10. Fastsettelse av årskontingent for 2020
   1. 11. Valg

12. Eventuelt

A: Diskusjon om vedtektsendringer (Vebjørn Ulserød)

B: Diskusjon om tidspunkt for årsmøtet (Svein Ulvolden)

**Referat**

**Sak 1: Godkjenning av innkalling og dagsorden**

* Innkalling og dagsorden ble godkjent enstemmig av forsamlingen

**Sak 2: Valg av møteleder, referent og to medlemmer til å underskrive protokollen**

* Styreleder Arne Tenningen innledet Årsmøtet og foreslo seg selv som møteleder og Vebjørn Ulserød som referent
  + Forsamlingen godkjente Arne Tenningen som møteleder uten innvendinger
  + Forsamlingen godkjente Vebjørn Ulserød som referent uten innvendinger
* Videre foreslo styreleder at Sissel Bjørneby og Harald Fagereng ble valgt til å underskrive protokollen fra Årsmøtet.
  + Forsamlingen godkjente Sissel og Harald uten innvendinger

**Sak 3: Styrets årsberetning for 2019**

* Styreleder Arne Tenningen gikk gjennom de viktigste punktene fra Årsberetningen for 2019 og ga noe mer kontekst
  + Forsamlingen ble gjort oppmerksom på at Årsberetningen i sin helhet var tilsendt alle i forkant av Årsmøtet
* Kommentarer:
  + Fra Villy Giverhaug: Fint hvis styret kontakter alle medlemmer for å orientere om viktige saker, avstemminger, osv, per mail i god tid, slik at medlemmene kan komme med innspill og gjøre en ordentlig vurdering.
  + Fra Astrid Hug: Påpeker at det kan bli nødvendig med mer kontakt per mail og kanskje fremtidige Årsmøter digitalt i årene som kommer, så alle medlemmer oppfordres til å følge med på mail og å svare på mail, slik at dette går smidig
  + Fra Ludvig Bjerke: Ga styret ros for god informasjon og gjennomføring av ny bomløsning
* Forsamlingen godkjente enstemmig årsberetningen uten noen innvendinger

**Sak 4: Revidert regnskap for 2019**

* Styreleder Arne Tenningen gjennomgikk regnskapet for 2019
* Forsamlingen godkjente enstemmig regnskapet for 2019 uten noen innvendinger

**Sak 5: Anvendelse av disponible midler 2019**

* Ble gjennomgått sammen med sak 4, ingen separat gjennomgang eller avstemming.

**Sak 6: Arbeidsplan for 2020**

* Styreleder Arne Tenningen gikk gjennom de viktigste punktene for arbeidsplanen for 2020 (vedlagt)
* Forsamlingen godkjente enstemmig arbeidsplanen for 2020 uten noen innvendinger eller innspill

**Sak 7: Forslag fra Styret:**

1. Orientering om ny elektrisk bom:
   1. Arne Tenningen gikk gjennom den nye bomløsningen og forklarte når den blir installert, hvordan den fungerer, hvordan det virker med nye brikker og telefonnummer, adgang for nødetater, osv.
   2. Kommentarer fra forsamlingen:
      1. Villy Giverhaug lurte på hvorfor styret har valgt en leverandør fra Østfold, og om ikke dette vil føre til dyrt vedlikehold, osv.
      2. Styret mener dette har vært en del av vurderingen ifbm valg av leverandør, og at dette ikke vil bli et stort problem
2. Forslag om tilskudd til Løypelaget
   1. Arne Tenningen gjennomgikk bakgrunnen for forslaget
   2. Forsamlingen diskuterte kort om medlemmene var enig i forslaget, og det ble ytret synspunkter både om at dette strengt talt var utenfor vedtektene til veglaget, og synspunkter om at beløpet på støtten var for lavt og at vi bør støtte løypelaget mer
   3. Etter en kort diskusjon vedtok forsamlingen forsalget ved akklamasjon (enstemmig), uten noen konkrete innvendinger

**Sak 8: Forslag fra medlemmer**

* Forslag om tilskudd til stiftelsen «Nye skiløyper på Mysusæter»
* Kommentarer fra medlemmene:
  + Fra Villy Giverhaug: Orienterte kort om stiftelsen og bakgrunnen for forslaget om støtte
  + Kommentar om at dette blir en politisk prosess i Sel Kommune for eventuelt å endre reguleringsplanen for å få på plass nye skiløyper og vinterbrøyting av veien, og det vil trolig ta minst et par år. Det synes derfor altfor tidlig å bevilge penger til denne stiftelsen (eller andre aktører), så denne saken bør diskuteres igjen om 1-2 år når kommunen ev. har kommet lenger.
  + Det fulgte deretter en kort diskusjon blant medlemmene, hvor flere argumenterte for at de enten var imot å støtte denne stiftelsen i sin helhet, eller at det var for tidlig å ta stilling til en slik stønad nå.
  + Harald Fagereng ga en grundig forklaring om bakgrunnen for stiftelsen, status på arbeidet i Sel Kommune og i stiftelsen med tanke på ny skiløype, og at det i første omgang *ikke* er snakk om vinterbrøyting av veien. Kun ny skiløype utenfor veien i første omgang.
* Årsmøtet vedtok å gjennomføre en avstemming
* Forsamlingen vedtok å avvise dette forslaget, med 9 stemmer *for* forslaget og 35 stemmer *mot* forslaget.

**Sak 9: Budsjett for 2020**

* Styreleder Arne Tenningen gikk gjennom budsjettet for 2020 (vedlagt)
* Kommentarer fra forsamlingen:
  + Fra Kjetil Flaatedal:
    - Det ligger en del grushauger langs veien. Dette er ikke spesielt pent, og man bør vurdere å fjerne disse hvis det er mulig og praktisk.
    - Videre bør styre forsøke å bruke mer av pengene som allerede står på konto, og således kanskje kreve inn mindre i årskontingent for 2020?
  + Fra Harald Fagereng: Neste år skal den nye broen over Ula ferdigstilles. Det vil trolig føre til mer tungtransport og ergo slitasje på veien, så styret må være oppmerksomme på dette.
* Forsamlingen godkjente enstemmig budsjettet for 2020 uten noen innvendinger

**Sak 10: Fastsettelse av årskontingent for 2020**

* Arne Tenningen redegjorde for at foreslått årskontingent for 2020 er kr. 1000
  + Økningen av årskontingent går delvis til å finansiere den nye bomløsningen
* Etter en kort diskusjon ble forslaget enstemmig vedtatt av forsamlingen, årskontingent for 2020 er dermed satt til kr. 1000

**Sak 11: Valg**

* Styret:
  + Tom Enger og Svein Ulvolden tar ikke gjenvalg og går ut av styret
  + Forslag til ny styreleder: Arne Tenningen (gjenvalg)
  + Forslag til nytt styre:
    - Tage Johansen (ikke på valg, valgt for 2 år i 2019)
    - Thomas Andreas Hug (gjenvalg)
    - Vebjørn Ulserød (gjenvalg)
    - Marit Slåen (nytt styremedlem)
    - Lars Erik Aarstad (nytt styremedlem)
* Forsamlingen valgte enstemmig Arne Tenningen til styreleder for 2020/2021
* Forsamlingen valgte enstemmig det foreslåtte styret til nytt styre for 2020/2021
* Valgkomiteen:
  + Kjetil Flaatedal trekker seg fra valgkomiteen
  + Forslag til ny valgkomite:
    - Astrid Arnesen Hug (gjenvalg)
    - Stein Svendsen (innstilt som nytt medlem)
* Forsamlingen valgte enstemmig den foreslåtte valgkomiteen

Harald Fagereng spurte om det er noen med kompetanse for veidrift og -vedlikehold i styret nå som Svein Ulvolden går ut av styret. Styret er klar over problemstillingen og mener at dette vil bli ivaretatt på en god måte (blant annet gjennom å kjøpe tjenestene fra Svein).

**Sak 12: Eventuelt**

* A: Diskusjon om vedtektsendringer (Vebjørn Ulserød)
  + Vebjørn Ulserød gikk gjennom de viktigste endringene og oppdateringene av vedtektene, og orienterte om prosessen fremover
  + De nye vedtektene vil bli sendt ut på høring ila høsten, og et formelt forslag til nye vedtekter vil bli fremmet i forkant av Årsmøtet i 2021
* B: Diskusjon om tidspunkt for årsmøtet (Svein Ulvolden)
  + Flere innspill fra forsamlingen om at månedsskifte juli/august er et bra tidspunkt for årsmøtet, og at det er en fordel at tidspunkt for årsmøtet i veglaget og Mysusæter Vel legges til samme helg i året.
  + Styret utreder dette videre og kommer ev. med et forslag for neste års Årsmøte som blir sendt ut til medlemmene.

Årsmøtet er dermed ferdig og hevet!

Referent:

Vedbjørn Ulserød

(sign)

Underskrifter:

Godkjent av Harald Fagereng pr. epost 10.8.2020

Godkjent av Sidsel Bjørneby pr. epost 11.8.2020

**Vedlegg 1: Årsberetning 2019**

Ulvangsvegen Veglag

Årsberetning 2019

Styret har i 2019 hatt denne sammensetningen:

Styreleder: Arne Tenningen , Kristiansand

Sekretær: Tom Enger, Otta

Kasserer: Tage Johansen, Raufoss

Styremedlem: Svein Ulvolden, Otta

Styremedlem: Thomas Hug, Oslo

Styremedlem: Vebjørn Eidsmo Ulserød, Oslo

Valgkomité: Kjetil Flaatedal

Astrid Arnesen Hug

Revisor: Ragnhild Bakkom

Styret har hatt totalt 9 styremøter, 8 pr. telefon og 1 på Mysuseter.

Årsmøtet for 2019 ble pga. korona-situasjonen utsatt fra påske 2020 til august 2020. Årsberetningen omfatter «normalt driftsår» frem til påsken 2020, men det er tatt med et eget avsnitt om sommeren 2020 frem til årsmøtet.

1. Vedlikehold og drift av veien

Vegen ble i 2019 brøytet i april umiddelbart etter påske etter kraftig mildvær og snøsmelting. Skader på vegen ble unngått etter stor innsats fra Svein Ulvolden og Bjørnvolden Maskin som gjennomførte nødvendig tining av stikkrenner og brøyting. Det er Sel Kommune som gir formell tillatelse til brøyting, noe som tok litt tid. For ettertiden vil styret anbefale at veglaget avtaler tillatelse til dette på forhånd slik at brøyting kan skje raskest mulig når det er nødvendig.

Vegen ble åpnet for trafikk etter vinteren 2019 24.4.2019.

Vegen har gjennom sommeren vært i god forfatning. Vedlikehold som er gjennomført omfatter rydding av grøfter og gjentatt høvling av vegen. I tillegg er det kjørt på ny grus i området ved bommen og ved Fjellstua.

2. Forhold til Løypelaget

Endelig dom er falt i «Brøytesaken», og den stadfester Jordskifterettens dom om å ikke behandle bruksordning for UVV med begrunnelse at den er i strid med gjeldende reguleringsplan.

UVV fikk høsten 2019 henvendelse fra Løypelaget om sporsetting på vegen og har vurdert at det fra UVVs side ikke er noe til hinder for det, men den formelle tillatelse til sporsetting håndteres av Sel Kommune som også har ansvar for avtaler om dette med grunneiere. Vegen er i løpet av vinteren 2019-2020 brukt som skiløype med preparerte spor.

Andre arrangementer

Sommeren 2019 fikk UVVs styre søknad om tillatelse til kjøring med hundespann med vogn på vegen i forbindelse med arrangement på Fjellstua i august. Tillatelse ble gitt, men kjøring på det aktuelle tidspunkt ble avlyst.

Vegen ble brøytet i årets høstferie uke 40, pga. kraftig snøvær, for å være sikker på at parkerte biler kunne komme ut.

5. Bommen

Dagens bomløsning ser ut til å ha fungert tilfredsstillende i år mht. tekniske problemer. Det har kun vært ett tilfelle av hærverk mot lås, men bommen har til tider stått ulåst eller åpen. Styret håper en ny automatisk bomløsning vil bedre dette.

6. Administrative saker

UVV har fått etablert faste epostadresser til styret for å lette kommunikasjon med medlemmene. Det er ikke etablert chatte-tjeneste el.l. som ble diskutert på siste årsmøte pga. usikkerhet rundt behov samt praktisk gjennomføring. Utfra få henvendelser mottatt på Veglagets epost gjennom året ser det ut som det er lite behov for dette.

Det er også foretatt en opprydding på UVVs hjemmesider.

5. Økonomi

Regnskapet for 2019 hadde et driftsoverskudd på kr 21.557. Bankinnskudd pr. 31.12 er kr. 136.685.

I årsmøtet 2018 ble det fremlagt et utgiftsbudsjett på totalt kr. 46.000 men ikke inntektsbudsjett. Årets inntekter er kr. 65.564 og utgifter kr. 44.107.

18.4.2019 – 9.4.2020

For styret i Ulvangsvegen Veglag

Arne Tenningen

(sign)

**Sommeren 2020**

Veien ble brøytet og åpnet for trafikk den 1.5.2020 etter brøyting og tining av stikkrenner men stengt igjen frem til 20.5 etter en periode med bløt vei. Det var i år unormalt mye telehiv på veien som er skrapet flere ganger i løpet av våren. Det er også kjørt på grus i enkelte områder i veien.

Styret har ønsket å få erstattet bommen med en ny elektrisk bom i løpet av sommeren og det er sendt spørsmål til alle medlemmer for aksept av dette før årsmøtet for å kunne få etablert bom i år. Alle medlemmer har fått tilsendt beskrivelse av ny løsning med kostnadsoverslag. Av totalt 119 medlemmer har 96 svart JA, 5 har svart NEI og 18 har ikke svart eller ikke tatt stilling. På bakgrunn av dette er arbeidet satt i gang med planlagt montering av ny bom uke 34. Styret har fått bestilling av bombrikker og/eller registrering av telefonnumre fra alle medlemmer unntatt 2.

Under montering av ny bom uke 34 vil trafikk på vegen bli begrenset til personbiler.